Hjalmar Hjorth Boyesen
Store norske leksikon,Språk og litteratur,Litteratur i verden,Nord- og Mellom-Amerikas litteratur,USAs litteratur,USAs litteratur på 1800-tallet
Hjalmar Hjorth Boyesen var en amerikansk forfatter og litteraturforsker. Han ble født i Stavern, og utvandret til USA i 1869. I 1881 ble han professor i tysk og senere i germansk språk og litteratur ved Columbia College i New York.
Boyesen hadde betydelig suksess som forfatter og litterat, og var en av realismens første representanter i Amerika. Hans første fortelling Gunnar (1874) foregår i Norge og er påvirket av Bjørnstjerne Bjørnsons bondefortellinger.Falconberg (1879) skildrer forhold i et norsk nybygg i USA. I A Daughter of the Philistines (1883), hovedverket The Mammon of Unrighteousness (1891), Social Strugglers (1893) og andre romaner og noveller tar Boyesen blant annet opp sosiale problemer i tiden.Boyesen utgav mange litteraturhistoriske arbeider og gjorde mye for å utbre kjennskap til Norge og norsk kultur. Les mer i Store norske leksikon Hjalmar Hjorth Boyesen i Norsk biografisk leksikon USAs litteratur Litteratur Fredrickson, Robert S.: Hjalmar Hjorth Boyesen, 1980 Glasrud, Clarence A.: Hjalmar Hjorth Boyesen, 1963 Nordmenn i Amerika - Thor M. Andersens bibliografi (Nasjonalbiblioteket) Seyersted, Per: From Norwegian romantic to American realist : studies in the life and writings of Hjalmar Hjorth Boyesen, 1984